Tilgang og afgang fra uddannelsesgrupper 2017/2018

Der er desværre konstateret fejl i antallet af studerende med uoplyst herkomst i offentliggørelsen. Der manglede 5.605 studerende i årgang 2013. Berørte tal er markeret med rødt. Vis hele teksten » « Minimer teksten

Ældre studerende gennemfører i højere grad erhvervsuddannelser end deres yngre medstuderende. Det er modsat alle andre uddannelsestyper, hvor andelen, der gennemfører, falder, jo ældre de studerende er. I 2018 havde 67 pct. af de studerende, der var fyldt 30 år, da de startede på en erhvervsuddannelse fem år tidligere, fuldført. Tilsvarende havde kun 47 pct. af dem, der var under 30 år, fuldført. Til sammenligning var billedet omvendt blandt bachelorstuderende. Her gennemførte 70 pct. af aldersgruppen under 30 år og 46 pct. af aldersgruppen over 30 år inden for fem år. På de lange videregående uddannelser havde de, som var fyldt 30 år, da de startede i 2013, en fuldførelsesprocent på 68 pct., mens den var 88 pct. for dem under 30 år.

Andel der falder fra øges med alderen

Bortset fra erhvervsuddannelserne gælder det helt overordnet, at frafaldet stiger, jo ældre man er. Den største forskel i frafald mellem aldersgrupper ses på de lange videregående uddannelser, hvor frafaldet er fire gange højere for dem over 40 år end dem, der startede en uddannelse i 20'erne. Samme tendens gør sig gældende for bachelorerne, hvor frafaldet er to en halv gang større for den ældste aldersgruppe. På de korte og mellemlange videregående uddannelser er frafaldet mest stabilt, når man sammenligner aldersgrupperne. Også her ses der dog et øget frafald blandt dem over 40 år. Gruppen med Ph.d-uddannelserne har den laveste andel, der falder fra uanset aldersgruppe.

Erhvervsuddannelserne tiltrækker alle aldersgrupper

De studerende i gruppen med gymnasiale uddannelser er helt unge, mens de studerende på videregående uddannelser primært er i 20'erne. Erhvervsuddannelserne skiller sig derimod ud ved at tiltrække studerende i alle aldersgrupper. Af de studerende, der startede studiet i 2013, var kun en tiendedel fyldt 30 år ved studiestart, og halvdelen af disse startede en erhvervsuddannelse. Da tilgangen til erhvervsuddannelser udgjorde en fjerdedel af den samlede tilgang til uddannelserne i 2013, må studerende over 30 år siges at være overrepræsenteret på erhvervsuddannelserne.